Kollig op padwaardigheid van voertuie ná N1-ongelukDie ongelukstoneel. Foto: Verskaf Pres. Cyril Ramaphosa het sy stem by die talle boodskappe van skok en medelye gevoeg oor die massiewe ongeluk op die N1 in Limpopo wat Vrydagmiddag die lewe van 28 mense geëis het. Ramaphosa het sy medelye met die families van die oorledenes gedeel en die beseerdes ŉ spoedige herstel toegewens. Hy het ook die onderskeie nooddiensspanne en die departement van vervoer geloof vir hul vinnige optrede om die oorlewendes van die ongeluk te hulp te snel. “Geen moeite moet ontsien word om te verseker dat tragedies van hierdie aard heeltemal vermybaar is nie. Padgebruikers moet met hoflikheid en omsigtigheid op ons paaie optree. Dit is des te meer kommerwekkend om te weet net minder as ŉ maand gelede is 11 mense op hierdie selfde stuk pad dood toe ŉ bus omgeslaan het,” het Ramaphosa gesê. “Ek herhaal die boodskap wat die regering voortdurend probeer tuisbring en nog te meer in Oktober wat nasionale vervoermaand is – spoed kos mense lewens.” Jacques Smalle, die DA se premierskandidaat van Limpopo, het ook ŉ verklaring uitgereik waarin hy sy medelye met die naasbestaandes van die oorledenes betuig. “Hierdie ongeluk het gebeur toe ŉ voorband van ŉ vragmotor gebars en dit in aankomende verkeer ingeploeg het. Dit laat vrae ontstaan oor voertuigveiligheid in die provinsie en die regering se doeltreffende monitering daarvan,” het Smalle gesê. “Die regering moet verseker dat behoorlike maatreëls geld en die padwaardigheid van voertuie behoorlik gemonitor word om onnodige lewensverlies te voorkom. Genoeg mense het onnodig hul lewe op Limpopo se paaie verloor. Geen onpadwaardige voertuig moet toegelaat word om op ons paaie te wees nie.” Die ongelukstoneel. Foto: Verskaf Die Padverkeerbestuurkorporasie (RTMC) het ook Saterdag sy stem dik gemaak teen verkeersoortredings en onpadwaardige voertuie, en motoriste wat hulle hieraan skuldig maak gewaarsku dat hulle deur ernstige gevolge in die gesig gestaar sal word. “Die betrokke regulasies plaas ŉ verantwoordelikheid op operateurs om beheer oor hul voertuie en bestuurders uit te oefen. Dit sluit in om te verseker dat voertuie in ŉ padwaardige toestand is en dat bestuurders geskik is om daardie voertuie te bestuur,” het Simon Zwane, woordvoerder van die RTMC, gesê. “Versuim om hierdie verantwoordelikhede na te kom kan lei tot die kanselassie van operateurspermitte met ernstige gevolge vir die ondernemings wat betrokke is. Voertuie kan ook geskut word en verhoed word om verder te reis totdat alle foute herstel is. Strafregtelike aanklagte kan ook aanhangig gemaak word in die geval van noodlottige ongelukke.” Maroela Media het vroeër berig 28 mense is dood en drie beseer toe die buiteband van die regtervoorwiel van ŉ vragmotor op die N1-Noord tussen Kranskop en Middelfontein naby Mookgophong (Naboomspruit) gebars en veroorsaak het dat die bestuurder beheer oor die voertuig verloor het. Die vragmotor het verskeie voertuie getref, insluitend ŉ minibus-taxi wat in ŉ suidelike rigting op pad was. Volgens Zwane is daar sedert die begin van vanjaar reeds 91 mense dood en 275 beseer in landswye ongelukke waarby vragmotors en busse betrokke was. Volgens Zwane is die hooffaktore wat tot hierdie ongelukke bygedra het oorskryding van die spoedbeperking, ry teen aankomende verkeer in en verloor van beheer oor die voertuig. “Meganiese probleme en padtoestande het bygedra tot ŉ baie klein aantal van hierdie ongelukke,” het hy gesê.